google/wiki40b huggingface dataset:
Ďateľ malý

Opis

Je to vták veľký ako vrabec domový, meria 14 - 15 cm, s rozpätím krídel 25 - 27 cm a váži 17 - 25 g.
Oproti ďatľovi veľkému a prostrednému mu chýbajú biele ramenné škvrny. Na chrbáte je kontrastne priečne čiernobielo pruhovaný, spodná strana tela je biela. Samec má na rozdiel od samice červené temeno, mláďatá sú zospodu tela do hneda.

Hlas

Hlas "kikikikiki"
6,6 s, Slovensko, okrem ďatla malého počuť spev brhlíka obyčajného.
Hlas je jasné „kikikikiki“ a krátke "kik" ako ďateľ veľký, často bubnuje. Bubnovanie je dlhšie a jemnejšie v porovnaní s ďatlom veľkým, často počuť i dve série krátko za sebou.

Rozšírenie

Západná časť Palearktickej oblasti (západná Eurásia vrátane severnej Afriky a Prednej Ázie), Východná časť Palearktickej oblasti (východná Eurázia vrátane Japonska a severnej Číny), Orientálna oblasť (južná Ázia).

Výskyt a stav na Slovensku

Ďateľ malý sa vyskytuje takmer na celom území Slovenska, najmä v listnatých lesoch od nížinných oblastí až do podhorí 600 - 800 m n. m.. Ďateľ malý je stály vták.
Odhadovaný počet hniezdiacich párov je 2 000 - 4 000, zimujúcich jedincov 4 000 - 9 000. Ekosozologický status v roku 1995 I - nezaradený. V roku 1998 žiadny. V roku 2001 žiadny. V roku 2014 LC - menej dotknutý. Európsky ochranársky status nezaradený SPEC. Stupeň ohrozenia S - vyhovujúci ochranársky status.

Biotop

Hniezdi v starých listnatých lesoch rôzneho druhu s množstvom mŕtveho dreva. Okrem toho aj v sadoch, ovocných záhradách, parkoch i cintorínoch.

Hniezdenie

Ďateľ malý hniezdi v listnatých lesoch v rovinách i pahorkatinách, v otvorenej krajine so skupinami stromov a lesíkmi, v alejách a ovocných sadoch. Hniezdi v apríli až máji raz ročne. Hniezdnu dutinu si tesá sám, obaja partneri pracujú približne 2 týždne, samec pracuje intenzívnejšie. Hniezdne dutiny majú vchod najnižšie 1 - 2, najčastejšie 5 - 8, nezriedka aj viac ako 20 m. Vletový otvor je okrúhly, vyše 3 cm, priemerne 34 mm. Hĺbka dutiny je 12 - 18 cm, šírka 10 cm. Samica znáša 5 až 6 bielych vajec, na ktorých sedia obaja rodičia 11 - 14 dní. V noci sedí s mláďatami samec. Mláďatá kŕmia na hniezde tiež obaja rodičia ďalších 20 dní a po vylietnutí ich ešte 10 dní prikrmujú.

Potrava

Živia sa hmyzom a jeho larvami, menej mravcami. Potravu hľadajú na kôre stromov. V zime aj semenami.

Ochrana

Ďateľ malý patrí medzi zákonom chránené živočíchy so spoločenskou hodnotou 663,87 € (vyhláška MŽP č. 579/2008 Z.z.). V lesoch kde sa vyskytuje treba šetriť staré stromy s hniezdnymi dutinami, nechať najmä dostatok mŕtvych a odumierajúcich stromov v lesných porastoch.
Monoteizmus

Monoteizmus alebo jednobožstvo je viera v jediného Boha charakteristická najmä pre judaizmus, kresťanstvo, islam a bahaizmus.
Prvým pokusom o zavedenie monoteizmu sa preslávil egyptský faraón Achnaton, ktorý zaviedol kult boha Atona z čisto politických dôvodov, aby oslabil kňazov. Jeho náboženskú reformu zrušil jeho syn Tutanchamón.
Pokusy hľadať v atonizme začiatky monoteistických svetových náboženstiev niektorí bádatelia spochybňujú. 
Dnešné tri najvýznamnejšie monoteistické náboženstvá pochádzajú z rovnakého základu, z judaizmu. Na prelome letopočtu sa z neho vyvinulo kresťanstvo. Išlo o časť Židov presvedčených o božskom pôvode Ježiša Nazaretského. Títo učeníci Ježiša Krista boli presvedčení o tom, že Ježiš Nazaretský je Boh zjavený v tele. 
V 7. storočí vznikol podľa kázní proroka Mohameda Korán, v ktorom došlo k zmiešaniu biblických zásad s tradíciami Beduínov.
Slováci v Rumunsku

Politická reprezentácia

Ako štátom oficiálne uznaná národnostná menšina, majú Slováci spolu s Čechmi jedného svojho zástupcu v rumunskom parlamente. Ich zástupcom je od roku 2008 Adrian Merka za Demokratickú úniu Slovákov a Čechov v Rumunsku.

Školstvo

V roku 1995 sa v slovenskej lokalite Bodonoš v Bihorsko-salažskej oblasti založilo druhé slovenské lýceum v Rumunsku, ktoré bolo pomenované po významnom slovenskom kanoníkovi v Oradei (Veľký Varadín) Jozefovi Kozáčekovi (Teoretické lýceum Jozefa Kozáčeka). Toto lýceum je zamerané na štúdium jazykov a študujú na ňom najmä žiaci z okolitých slovenských obcí. 
V súčasnosti sú v Rumunsku 2 lýcea (v Nadlaku a v Bodonoši) - kde sú aj základné školy pre I. - VIII. ročník, ďalšie 3 základné školy pre I. - VIII. ročník sú v Starej Hute, v Gemelčičke a v Šaranoch, a okrem toho je v Rumunsku pre Slovákov ďalších 12 základných škôl pre ročníky I. - IV. a 14 škôlok. Okrem toho sa slovenčina ako materinský jazyk vyučuje na niekoľkých ďalších školách .
Muránska planina

Polohopis

Na západe planina siaha po údolie Klenovskej Rimavy, kde nadväzujú Balocké vrchy, o niečo severnejšie leží Fabova hoľa, oba podcelky Veporských vrchov. V tejto časti je presné vymedzenie komplikované, keďže hranica územia vedie lesným územím. Severne susedí Heľpianske podolie, podcelok Horehronského podolia a na severovýchode je Muránska planina úzkym pásom prepojená so Slovenským rajom. Juhovýchodnú hranicu so Stolickými vrchmi tvorí výrazný muránsky zlom, v ktorého línii vedie cesta z Tisovca na Horehronie. Od severovýchodu s planinou postupne susedia podcelky Stolica, Tŕstie a Klenovské vrchy. Najvyšším vrchom planiny je Kľak s výškou 1 408,7 m n. m.
Geologicky patrí planina medzi krasové oblasti a je tvorená hlavne vápencami a dolomitmi jednotky silicika.

Ochrana prírody

V oblasti žije viacero endemitických druhov fauny aj flóry. Od roku 1997 podlieha planina najvyššiemu stupňu ochrany prírody ako Národný park Muránska planina. Na jeho území je množstvo maloplošných chránených území.
Uhorské kniežatstvo

Dejiny

Vznik Uhorska je spojený s príchodom Maďarov do Panónie a Podunajska. Kočovné kmene prišli do tejto oblasti pod vedením Arpáda, ktorého si sedem maďarských vojvodov v roku 890 zvolilo za svojho panovníka.

Vláda Arpáda

Maďarské kočovné kmene našli v nových sídlach vyspelejšiu kultúru roľníkov pod ochranou Veľkej Moravy a viedli výbojné vojny proti susedom. V roku 896 sa stal Arpád vládcom kmeňov a pod Arpádovým velením snáď v roku 902 alebo 903 porazil vojsko Veľkej Moravy. V roku 906 však bol porazený bavorskými vojskami a veľkomoravským kniežaťom Mojmírom II. Posilnenia svojej pozície sa Arpád dočkal vďaka Frankom, ktorí pozvali na rokovania a zabili maďarských veľmožov. Arpád viedol vojnu proti Bavorom, ktorých v roku 907 poráža pri Brezalauspurcu (dnešná Bratislava). Pretože sa nezachovali pramene o zapojení vojsk Veľkej Moravy, s rokom 907 je už spojený rozpad Veľkej Moravy a slovanské kniežatá sa podriaďujú vo výbojných bitkách Maďarom. Nastáva usídľovanie Maďarov v Podunajskej nížine a preberanie kultúry a spôsobov obrábania pôdy od vyspelejších slovanských susedov.

Arpádovi následníci

Arpádovi následníci pokračujú vo výbojoch, ktoré smerom na západ zastavuje až bitka pri Lechu v roku 955. Maďari následne prechádzajú k usadlému spôsobu života a Arpádovci pomaly upevňujú po vzore európskych mocností svoju zvrchovanú moc a pevne sa ujímajú vlády. Prijímajú kresťanstvo za svoje náboženstvo a od čias prvého uhorského kráľa Štefana I. ho tiež horlivo šíria po celej krajine. Pôvodné prevažne slovanské obyvateľstvo bolo nútené asimilovať a prijať nadvládu uhorského kráľa. Ako na juhu v oblasti Blatnohradu a Panónie na západe, tak aj na severe v oblasti Nitrianskeho kniežatstva prevzali od miestnych obyvateľov časť poľnohospodárstva, remeslá a zo začiatku aj spôsob štátnej správy.
Affracourt

Poloha

Obec má rozlohu 5,56 km². Najvyšší bod je položený 327 m n. m. a najnižší bod 239 m n. m.

Obyvateľstvo

Počet obyvateľov obce je 107 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Chlamýdia

Chlamýdia (lat. Chlamydia; staršie bedsónia - lat. Bedsonia, Miyagawanella) je rod baktérií z čeľade Chlamydiaceae. Do roku 1999 doňho patrili aj všetky druhy z dnes samostatného rodu Chlamydophila. V minulosti sa tento rod (podobne ako napríklad riketsia) chybne zaraďoval medzi špeciálne vírusy, tzv. veľké vírusy; stále však platí, že chlamýdie sú naozaj veľmi malé - také malé ako veľké vírusy.
Pleurálna dutina

Pleurálna dutina (lat. cavitas pleuralis) je štrbinovitý priestor medzi popľúcnicou, pokrývajúcou pľúcne krídla a laloky, a pohrudnicou, pokrývajúcou hrudnú stenu, bránice a medzipľúcie. Za normálnych okolností obsahuje minimálne množstvo tekutiny a umožňuje pohyb pľúc voči hrudnej stene, brániciam a medzipľúciu. Pleurálna dutina je párová, samostatná pre ľavú a pravú stanu hrudníka.
Champcervon

Poloha

Obec má rozlohu 5,63 km². Najvyšší bod je položený 132 m n. m. a najnižší bod 81 m n. m.

Obyvateľstvo

Počet obyvateľov obce je 215 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Enghien-les-Bains (obec)

Poloha

Obec má rozlohu 1,77 km². Najvyšší bod je položený 53 m n. m. a najnižší bod 33 m n. m.

Obyvateľstvo

Počet obyvateľov je 11 560 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Porterova analýza piatich síl

Porterov model piatich síl patrí k základným a zároveň najvýznamnejším nástrojom pre analýzu konkurenčného prostredia firmy a jej strategického riadenia. Tvorcom modelu je profesor Michael Eugene Porter z Harvard Business School, Institute for Strategy and Competitiveness.
Hlavnou úlohou Porterovho modelu je nájsť pozíciu pre spoločnosť, v ktorej sa môže najlepšie brániť proti konkurenčným silám. Porterova analýza je vhodná pre vyhodnotenie strategických príležitostí a hrozieb konkurencie. Analýza skúma oblasti ktoré určujú chovanie konkurentov a to: riziko vstupu potenciálnych konkurentov, rivalitu stávajúcich konkurentov, vyjednávaciu silu dodávateľov a odberateľov a hrozbu substitučných produktov.

Riziko vstupu potenciálnych konkurentov

Ako ľahké alebo ťažké je pre nového konkurenta vstúpiť na trh? Aké existujú bariéry vstupu?
Hrozba vstupu novej konkurencie na trh je veľmi dôležitá obzvlášť na nových, rýchle sa rozvíjajúcich oboroch, kde nie je známy celkový objem trhu alebo kde objem veľmi rýchlo rastie.

Rivalita medzi stávajúcimi konkurentmi 

Je medzi stávajúcimi konkurentmi silný konkurenčný boj? Je na trhu jeden dominantný konkurent?
Pri analýze konkurenčnej rivality je dôležité preskúmať konkurenčné tlaky na danom trhu, koľko nás bude vstup na trh stáť, aby sa niekto o našich produktoch alebo službách dozvedel, ako budeme schopný v praxi rozvinúť naše konkurenčné výhody a či vôbec budeme schopný udržať krok s konkurenciou.

Vyjednávacia sila odberateľov

Ako silná je pozícia odberateľov? Môžu spolupracovať a objednávať väčšie objemy?
Vyjednávacou silou odberateľov, alebo inak nakupujúcich, sa myslí hlavne vyjednávacia sila o cene. Môže prebiehať formou priamou, kedy skutočne nastane konfrontácia so zákazníkom alebo nepriamo kedy zákazník začne odoberať buď menšie množstvo produktov alebo služieb alebo odíde so svojím dopytom niekam inam.

Vyjednávacia sila dodávateľov

Ako silná je pozícia dodávateľov? Jedná sa o monopolných dodávateľov, je ich málo alebo naopak veľa?
Sila dodávateľov je prirodzene tým väčšia, čím viac sme na nej závislý. Preto je potrebné si zodpovedať otázky technologickej závislosti na dodávateľoch, prítomnosť alternatívnych dodávateľov u nás aj v zahraničí, mieru konkurencie medzi dodávateľmi v danej oblasti, a podobne.

Hrozba substitučných výrobkov

Ako ľahko môžu byť naše produkty a služby nahradené inými?
Substitútmi máme na mysli čokoľvek, čo môže určitým spôsobom nahradiť zákazníkovi produkt alebo službu, ktorá je poskytovaná práve našou firmou.
Chomoutovské jezero (prírodná rezervácia)

Ochrana

Predmetom ochrany je súbor poloprirodzených a prírode blízkych vodných, mokraďových, lúčnych, lesných a krovinných ekosystémov a ich vývojových štádií, s výskytom typických i vzácnych druhov divo rastúcich rastlín a volne žijúcich živočíchov.
Územie rezervácie sa v celom rozsahu prekrýva s EVL Litovelské Pomoraví a s vtáčím územím s rovnakým názvom.
Pythón (olympionik)

Pythón (starogr. Πύθων – Pythón) bol olympijský víťaz v jazdeckých pretekoch v roku 452 pred Kr.
Pythón, pravdepodobne zo sicílskej Himery, zvíťazil v jazdeckých pretekoch na 82. olympijských hrách v roku 452 pred Kr. Jazdecké preteky (kelés) sa stali olympijskou disciplínou v roku 648 pred Kr. Pretekári na hrách boli väčšinou námezdní, len zriedkavo súťažili majitelia koní osobne. Olympijský veniec si ale vždy odniesol len majiteľ koňa.
Meno olympionika Pythóna je zaznamenané na papyruse (P. Oxy. 222), ktorý bol v roku 1897 objavený britskými archeológmi Bernardom Grenfellom a Arthurom Huntom na egyptskom nálezisku v Oxyrhynchu. Predná strana tohto papyrusu uvádza zoznam olympijských víťazov zo 75. do 78. a od 81. do 83. olympijských hier. Pythón je na tomto značne poškodenom papyruse uvedený v dvadsiatom deviatom riadku vpravo. Koniec názvu jeho domovskej krajiny pravdepodobne Himery chýba (ΠύθωνοςΙ[μέρα] - Pythónos Hi[mera]).
Saint-Sorlin-de-Vienne

Poloha

Obec má rozlohu 9,94 km². Najvyšší bod je položený 428 m n. m. a najnižší bod 219 m n. m.

Obyvateľstvo

Počet obyvateľov obce je 812 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Neuville-en-Verdunois

Poloha

Obec má rozlohu 13,44 km². Najvyšší bod je položený 325 m n. m. a najnižší bod 238 m n. m.

Obyvateľstvo

Počet obyvateľov obce je 74 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
1. FC Slovácko

Dejiny

Klub vznikol 1. júla 2000 ako 1. FC Synot zlúčením odvekých rivalov 1. FC Synot zo Starého Města a FC Synot Slovácká Slavia Uherské Hradiště z Uherského Hradišťa.

Dejiny klubu zo Starého Města

Klub v Starom Měste bol založený v roku 1927 ako SK Staré Město. V 30. rokoch potom v meste pôsobili celkom 4 kluby: SK, Orel, Rudá hvězda a Viktoria. V roku 1948 sa klub premenoval na Sokol Staré Město, o 5 rokov neskôr potom na Jiskra Staré Město. Do roku 1978, kedy postúpil do divízie, sa klub pohyboval v krajských súťažiach. V roku 1993 opustil klub Jiskru a premenoval sa na SFK Staré Město, o rok neskôr sa v staromestskom futbale začala angažovať firma Synot a po fúzii občianskeho združenia s ňou, dostal klub názov FC Synot Staré Město. Od začiatku 80. rokov až do postupu do 2. ligy v roku 1997 pôsobil klub na 3. najvyššej úrovni, či už to bola II. ČNL alebo MSFL. V roku 2000 potom Synot postúpil do 1. ligy a došlo k zlúčeniu so Slováckou Slaviou Uherské Hradiště.

Dejiny klubu z Uherského Hradišťa

Futbal v Uherskom Hradišti sa začal hrať okolo roku 1894, prvý organizovaný klub, Český fotbalový klub Uherské Hradiště, bol založený na začiatku storočia. Po niekoľkých rokoch zmenil názov na AC Slovácká Slavia Uherské Hradiště, ktorý mu vydržal až do roku 1948, kedy sa premenoval na SK Slovácká Slavia Uherské Hradiště a následne na Sokol Slovácká Slavia Uherské Hradiště. Ďalšia zmena názvu sa uskutočnila o päť rokov neskôr, a to na TJ Spartak Hradišťan Uherské Hradiště. V roku 1961 prišiel úspech v podobe postupu do 2. ligy, kde klub vydržal 4 roky, počas ktorých sa premenoval na TJ Slovácká Slavia Uherské Hradiště. Nasledujúcich 28 rokov s výnimkou rokov 1981–1983 hral 3. najvyššiu súťaž. V roku 1993 vystúpil futbalový oddiel z TJ a vznikla akciová spoločnosť FC TIC Slovácká Slavia Uherské Hradiště. V nasledujúcom roku sa podarilo postúpiť do druhej ligy, ktorú Slovácká Slavia hneď v prvej sezóne vyhrala a zaznamenala tak historický úspech v podobe postupu do 1. ligy. Tam však skončila posledná a zostúpila. Pretože firma TIC mala finančné problémy, odstúpila z futbalového klubu a miesto nej prišla v roku 1995 firma JOKO, čo znamenalo zmenu názvu na FC JOKO Slovácká Slavia Uherské Hradiště. Ani tej sa však nepodarilo finančne stabilizovať klub, a tak nasledoval zostup až do divízie, od roku 1997 už bez „JOKO“ v názve, a zlúčený so staroměstským klubom.

Spoločné dejiny

Hneď prvú sezónu po postupe do prvej ligy nový klub 1. FC Synot vybojoval miesto v Intertoto Cupe, v ktorom došiel do 2. kola. Synot mal ambície bojovať o najvyššie priečky v lige. V októbri roku 2003 bol otvorený nový štadión (Městský fotbalový stadion) s kapacitou 8 121 (6 371 krytých) miest. Moderný štadión v Uherskom Hradišti tak nahradil malý zastaraný štadión Širůch, na ktorom sa hralo v Starom Městě. Po korupčnej afére v českom futbale v sezóne 2003/04 ale klub opustila firma Synot, ten sa premenoval na 1. FC Slovácko a s finančnými problémami v sezóne 2006/07 zostúpil z 1. Gambrinus ligy. Ihneď po zostupe, v júni 2007, klub znovu zmenil majiteľa, a mal tak ambície rýchle sa vrátiť späť do 1. ligy.
Samuel Hlivay

Životopis

Lekárnik a majiteľ lekárne "K orlovi" v Banskej Bystrici. Lekáreň a lekárnické právo kúpil od lekárnika → Teššáka (1813).
IPhone

iPhone je rad smartphónov od firmy Apple Inc. iPhone je kombináciou mobilného telefónu, iPodu a moderného internetového zariadenia. Prvý iPhone predstavil bývalý riaditeľ spoločnosti Apple Inc. Steve Jobs 9. januára 2007 na konferencii Macworld Conference & Expo v San Franciscu. iPhone nemá zabudovanú klávesnicu, ovláda sa dotykovým displejom podobným PDA. Jeho operačný systém Apple označuje ako iOS (teda nie Mac OS X, je však založený na rovnakom jadre ako štandardný Mac OS X). Prvý iPhone bol uvedený na americký trh v júni 2007 a neskôr tiež na trhy vo Veľkej Británii, Nemecku, Francúzsku (všetky v r. 2007), v Írsku a Rakúsku sa dostal na trh v 2008. 
9. júna 2008 bola na Celosvetové konferencii vývojárov predstavená nová verzia, iPhone 3G s podporu UMTS sietí a GPS navigáciou. Zoznam krajín, kde bolo možné iPhone 3G kúpiť, sa rozšíril na 70. Medzi nimi Česká republika aj Slovensko. Rovnako ako v ďalších krajinách tzn. "druhej vlny" iPhone v ČR a SR ponúkali všetci GSM operátori a predaj začal ihneď po polnoci z 21. na 22 augusta 2008.

Predaj

21. marca 2016 predstavil Apple iPhone SE, ktorý je dostupný vo vesmírnej sivej, striebornej, zlatej a ružovej farbe so 16 a 64GB pamäťou. Začiatkom septembra 2014 Apple prvýkrát v histórii uviedol 2 modely súčasne a to iPhone 6 a iPhone 6 Plus. Tie sú dostupné v predaji od 19. septembra 2014 a dodávajú sa v 16, 64, a 128 GB pamäti v striebornej, vesmírnej šedej a zlatej farbe. Minuloročný model iPhone 5S je taktiež v predaji a dodáva sa s 16, 32 alebo 64 GB pamäťou v striebornej, vesmírnej šedej a zlatej farbe. iPhone 5C je v predaji, dodáva sa s 16 alebo 32 GB pamäťou v bielej, ružovej, žltej, modrej a zelenej farbe. Taktiež je možné zakúpiť iPhone 4S s 8 GB pamäťou. iPhone 5, ktorý bol nahradený iPhonom 5C sa rovnako ako ostatné modely už nevyrába. Neskôr Apple predstavil model 6 aj spolu s väčším modelom iPhone 6 Plus, na ktorý nadväzoval úspešný upgrade o rok neskôr s názvom iPhone 6S a iPhone 6S Plus. V roku 2016 bol predstavený na jeseň model iPhone 7 a iPhone 7 Plus. 12. 9. 2017 bol predstavený model iPhone 8 a iPhone 8 Plus ako aj nový model iPhone X (ten). iPhone 8 a iPhone X prinášajú prvýkrát bezdrôtové nabíjanie, ich zadná strana je z tvrdeného skla.

Odblokovanie

iPhone sa predáva len v obmedzenom množstve krajín, kde Apple podpísalo dohodu vždy len s jedným operátorom. Telefóny sú preto blokované pre sieť daného operátora a nie je možné ich použiť bezo zmien pre inú sieť. Kvôli popularite dochádza často k ich odblokovaniu, tým sa však užívatelia vystavujú možnosti straty záruky. 
Slovenský Orange predáva iPhone plne odblokovaný (tzv. neblokovaný).
Pavol Hronec

Životopis

Študoval na gymnáziu v Prievidzi, teológiu v Bratislave a v Strassburgu, filozofiu a históriu literatúry na FF UK v Bratislave (1934 – 1938). Ordinovaný za kňaza bol v roku 1934, potom pôsobil ako kaplán v Modre a Bratislave. Bol generálny tajomník  Sväzu  evanjelickej mládeže a redaktor Nového rodu (1936 – 1937). V roku 1937 nastúpil ako farár v Hronseku.
Počas vojny sa zapojil do protifašistického hnutia; najskôr ako pracovník Veliteľstva pozemného vojska v Banskej Bystrici (od júla 1944), počas SNP ako dôstojník čs.  armády a prezidiálny šéf povereníctva pre školstvo a osvetu. Po potlačení povstania pôsobil v partizánskej skupine Za slobodu Slovenska.
Po oslobodení nastúpil ako evanjelický farár v Banskej Bystrici. Bol politicky prenasledovaný a prepustený zo služieb.
Zostavil Nárys Všeobecnej vnútromisijnej a pastorálnej konferencie evanjelických kňazov a. v. a kroniku obrodného hnutia v cirkvi. Nositeľ viacerých vyznamenaní. Bol pochovaný v Bratislave.
Suze-la-Rousse

Poloha

Obec má rozlohu 30,6 km². Najvyšší bod je položený 141 m n. m. a najnižší bod 65 m n. m.

Obyvateľstvo

Počet obyvateľov obce je 1 923 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Ladislav Hanus

Životopis

Ladislav Hanus zmaturoval na reálnom gymnáziu v Liptovskom Mikuláši. Od roku 1926 študoval teológiu v bohosloveckom seminári na Spišskej Kapitule. V akademickom roku 1927/28 prestúpil na štúdium filozofie a teológie do Innsbrucku, kde promoval roku 1932 a získal doktorát teológie. Ako kaplán pôsobil v Spišských Vlachoch (1932), v Spišskej Novej Vsi (1933 – 1934) a konečne v rokoch 1935 – 1938 u Andreja Hlinku v Ružomberku. V rokoch 1938 – 1950 pôsobil ako profesor morálnej teológie v kňazskom seminári na Spišskej Kapitule. Od roku 1941 redigoval časopis Kultúra, profilovaný ako časopis slovenskej kresťanskej inteligencie a v rokoch 1944 – 1945 avantgardný časopis Obroda, na ktorý nadviazal v rokoch 1946 – 1948 časopis Verbum.
V rokoch 1951 – 1952 sa skrýval pred štátnou bezpečnosťou (Liptov, Žilina, Kysuce). Na jeseň 1952 bol bezpečnosťou chytený, tvrdo vypočúvaný a na základe vykonštruovaných a nepravdivých obvinení, vedených proti katolíckej cirkvi a katolicizmu, odsúdený na 16 rokov odňatia slobody za údajnú velezradu. Vo väzení bol fyzicky aj psychicky týraný. Jeho spoluväzňami boli okrem iných napríklad teológ a historik umenia kňaz Josef Zvěřina, či biskup Ján Chryzostom Korec a ďalší. Na slobodu bol prepustený  na podmienku až v roku 1965. Mohol pracovať iba ako kurič v Technickom skle v Bratislave. 
Od roku 1968 sa vrátil do kňazskej pastorácie ako farár v Kvačanoch a Hybiach. Do dôchodku odišiel v roku 1983. Odvtedy až do svojej smrti žil v Ružomberku.
Acklin Island

Acklin Island alebo Acklins je rovinatý koralový ostrov (skupina ostrovov) v ostrovnej skupine Crooked Islands. Je súčasťou Bahamského spoločenstva. Plocha ostrovov je 389 km², počet obyvateľov sa pohybuje okolo jedného tisíca. Pestujú sa tu tropické plodiny.
Lunel-Viel

Poloha

Obec má rozlohu 11,97 km². Najvyšší bod je položený 50 m n. m. a najnižší bod 6 m n. m.

Obyvateľstvo

Počet obyvateľov obce je 3 678 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Courtauly

Poloha

Obec má rozlohu 7,72 km². Najvyšší bod je položený 581 m n. m. a najnižší bod 380 m n. m.

Obyvateľstvo

Počet obyvateľov obce je 76 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Goupillières (Eure)

Poloha

Obec má rozlohu 10,12 km². Najvyšší bod je položený 154 m n. m. a najnižší bod 71 m n. m.

Obyvateľstvo

Počet obyvateľov obce je 765 (2009).
Nasledujúci graf zobrazuje vývoj počtu obyvateľov v obci.
Zdroje: INSEE